सामाजिक न्याय एवं अधिकारिता मंत्रालय
भारत सरकार की एडीआईपी योजना के अंतर्गत दिव्यांगजनों को सहायक उपकरणों का वितरण करने के लिए 'सामाजिक अधिकारिता शिविर' का आयोजन
सामाजिक न्याय और अधिकारिता मंत्रालय, भारत सरकार के दिव्यांगजन सशक्तिकरण विभाग ने आज 17 सितंबर, 2022 को पूरे देश में 'आजादी का अमृत महोत्सव' मनाने के लिए 72 सामाजिक अधिकारिता शिविरों का आयोजन किया, जिसमें लगभग 35,000 दिव्यांगजनों को विभिन्न प्रकार के सहायक उपकरण प्रदान किए गए। इन शिविरों के आयोजन का उद्देश्य पूरे देश में एक समावेशी समाज का निर्माण करना है जिसमें दिव्यांगजनों को तरक्की और विकास के लिए समान अवसर प्रदान किए जाते हैं जिससे वे समाज में एक सुरक्षित और गरिमापूर्ण जीवन व्यतीत कर सकें। इन शिविरों का आयोजन भारतीय कृत्रिम अंग निर्माण निगम, कानपुर, विभाग के अंतर्गत आने वाला एक सीपीएसई, नौ राष्ट्रीय संस्थानों, पूरे देश में फैले हुए क्षेत्रीय केंद्रों और क्षेत्रीय खंडों के समन्वय में किया गया। सभी 72 शिविरों का आयोजन एक ही समय में पूरे देश में शुरू किया गया और वे वीडियो कॉन्फ्रेंसिंग के माध्यम से ऑनलाइन जुड़े, जिनका केंद्रीय बिंदु जालौन, उत्तर प्रदेश था।
इस अवसर पर केंद्रीय गृह मंत्री श्री अमित शाह सिकंदराबाद,तेलंगाना में राष्ट्रीय बौद्धिक दिव्यांगजन सशक्तिकरण संस्थान में आयोजित कैंप में सम्मिलित हुए।
सामाजिक न्याय और अधिकारिता राज्य मंत्री श्री रामदास अठावले मुंबई परिसर के एवाईजेएनआईएसएचडी में आयोजित शिविर में शामिल हुए, जहां 850 दिव्यांगजनों को सहायता और सहायक उपकरण प्रदान किए गए।
सामाजिक न्याय और अधिकारिता राज्य मंत्री श्री ए. नारायणस्वामी ने शिमोगा, कर्नाटक में आयोजित शिविर का उद्घाटन किया, जहां 950 लाभार्थियों को सहायता और सहायक उपकरण प्रदान किए गए।
सामाजिक न्याय और अधिकारिता राज्य मंत्री सुश्री प्रतिमा भौमिक दक्षिण त्रिपुरा के बेलोनिया में आयोजित शिविर में शामिल हुईं। मंत्री की उपस्थिति में 1,585 दिव्यांगजनों को को सहायता और सहायक उपकरण प्रदान किए गए।
अन्य स्थानों पर आयोजित शिविर में कई गणमान्य व्यक्ति उपस्थित हुए जैसे विद्युत और भारी उद्योग राज्य मंत्री श्री कृष्ण पाल गुर्जर पलवल, हरियाणा में शामिल हुए। सूक्ष्म, लघु और मध्यम उद्यम राज्य मंत्री और जालौन, उत्तर प्रदेश के सांसद श्री भानु प्रताप सिंह वर्मा ने जालौन में आयोजित शिविर में हिस्सा लिया, जहां 1,174 दिव्यांगजनों और वरिष्ठ नागरिकों को सहायता और सहायक उपकरण प्रदान किए गए। पूर्व स्वास्थ्य और परिवार कल्याण, विज्ञान एवं प्रौद्योगिकी तथा पृथ्वी विज्ञान मंत्री डॉ. हर्षवर्धन केंद्रीय दिल्ली में आयोजित शिविर में शामिल हुए। सांसद श्री हंसराज हंस उत्तर-पश्चिम दिल्ली में आयोजित शिविर में शामिल हुए, सांसद श्री सत्यदेव पचौरी एलिम्को, कानपुर  में आयोजित शिविर में शामिल हुए, सांसद श्री बृजभूषण शरण सिंह, गोंडा, उत्तर प्रदेश में आयोजित शिविर में शामिल हुए और पूर्व केंद्रीय मंत्री श्री रविशंकर प्रसाद सीआरसी-पटना, बिहार में आयोजित शिविर में शामिल हुए। राजस्थान के भीलवाड़ा में आयोजित शिविर में सांसद श्री सुभाष बहेड़िया शामिल हुए जबकि बोकारो, झारखंड में आयोजित शिविर में श्री पशुपति नाथ सिंह, सांसद  और श्री चन्द्र प्रकाश चौधरी, सांसद  ने हिस्सा लिया, धर्मशाला, हिमाचल प्रदेश में आयोजित शिविर में सांसद श्री किशन कुमार और सीआरसी-अंडमान और निकोबार में आयोजित शिविर में सांसद श्री कुलदीप राय शर्मा शामिल हुए। आयोजित किए गए सभी 72 शिविरों में उस क्षेत्रों के विधायकों, गणमान्य व्यक्तियों और संबंधित जिलों के अधिकारियों ने भी हिस्सा लिया।
स्थानीय जनप्रतिनिधियों और स्थानीय जिला प्रशासन के सक्रिय और महत्वपूर्ण सहयोग से सभी 72 स्थानों पर शिविर का आयोजन सफलतापूर्वक किया गया।